**Gweddi (5) Help i addoli Duw**

Cliciwch ar y ddolen [YMA i](https://youtu.be/dF6LcVRhGSk) wylio clip ffilm gan Anna Huws o Ffald y Brenin yn trafod beth all ein helpu ni i addoli Duw.

Fel mae Anna’n dweud yn y ffilm mae addoliad yn gallu bod yn rhywbeth sy’n ddieithr ac yn chwithig i ni. Felly pam a sut ydyn ni’n addoli?

**Pam addoli?** Yn syml iawn am fod Duw yn haeddu ein haddoliad. Dyma mae Salm 146:4-9 yn ddweud am Dduw,

*Duw a wnaeth y nefoedd, y ddaear, y môr a phopeth sydd ynddyn nhw.*

*Mae e bob amser yn cadw ei air, yn rhoi cyfiawnder i'r rhai sy'n cael eu gorthrymu, a bwyd i'r rhai newynog.*

*Mae'r ARGLWYDD yn gollwng carcharorion yn rhydd.*

*Mae'r ARGLWYDD yn rhoi eu golwg i bobl ddall.*

*Mae'r ARGLWYDD yn gwneud i bawb sydd wedi'u plygu drosodd sefyll yn syth.*

*Mae'r ARGLWYDD yn caru'r rhai sy'n gwneud beth sy'n iawn.*

*Mae'r ARGLWYDD yn gofalu am y mewnfudwyr ac yn cynnal y plant amddifad a'r gweddwon.*

Wrth ddarllen y Beibl mi wnawn ni ddarganfod mwy a mwy o resymau i addoli Duw. Dyma eiriau Iesu wrth ddyn ifanc cyfoethog,

*“Pam wyt ti'n fy ngalw i'n dda?” meddai Iesu, “Onid Duw ydy'r unig un sy'n dda?* (Marc 10:18)

Mae Duw yn dda. Mae popeth am Dduw yn sbesial a thu hwnt i eiriau. Mae Duw yn achub (Datguddiad 19:1), yn maddau (Effesiaid 1:7-8) ac yn ein caru ni gyda chariad rhyfeddol iawn (1 Ioan 4: 7-12).

Wrth i Anna addoli Duw sylweddolodd ei bod hi’n derbyn mwy a mwy o fendith! Dydyn ni byth yn rhoi i Dduw cymaint ag y mae o’n ei roi i ni.

Os dyn ni ddim yn sicr lle i ddechrau addoli mae Anna’n awgrymu ein bod ni’n darllen y Salmau, ac yn chwilio am adnodau yno sy’n ein hysbrydoli ni i addoli. Gallwn hefyd wrando ar ganeuon addoliad - hen emynau a rhai cyfoes. Wrth i ni feddwl mwy a mwy am Dduw, wrth i ni ddeall mwy am ei gymeriad rydyn ni’n mynd i weld addoliad yn haws.

Dyma ddolenni i rai caneuon addoliad cyfoes ar youtube:

[Oleuni’r byd](https://youtu.be/hkmJvrUlwnc)

[Boed fy nghalon i ti’n deml](https://youtu.be/2yDhvUgsDtI)

[Mawl sy’n codi](https://youtu.be/XJvvkWMHcvA)